የምዕራባዊያኑ ዱለታና ዉይይት በሀገሬ የኒዉክለር ፕሮግራም ላይ ምንም ለዉጥ አይኖረውም-ፕሬዝዳንት ሀሰን ሩሃኒ
የኢራኑ ፕሬዝዳንት ሀሰን ሩሃኒ የምዕራባዊያኑ ዱለታና ዉይይት በሀገራቸዉ የኒዉክለር ፕሮግራም ላይ ምንም ለዉጥ እንደማይኖረዉ ተናግረዋል።ፕሬዝዳንት ሩሃኒ የማክሰኞ እለቱ የትራምፕና የማክሮን ዉይይት በፈረንጆቹ ዘመን አቆጣጠር በ2015 በሀያላኑ መንግስታትና በኢራን መካከል የተፈረመዉን ስምምነት የማፍረስ መብትም ሆነ አቅም አይኖረዉም ሲሉም ተደምጠዋል።ሩሃኒ በዚህ ብቻ ሳያበቁ ፕሬዝዳንት ትራምፕን በአለም አቀፍ ስምምነቶች ላይ ሀሳብ ከሚሰጥና ከሚወስን ቀድሞ ይሰራ ወደነበረዉ ቢዝነሱ ቢመለስ ይሻለዋል ሲሉ ወርፈዋል፡፡የፖለቲካ፣ የህግና የአለም አቀፍ ስምምነቶች ልምድ የሌለዉ ሰዉ ስለነዚህ ጉዳዮች ሲያወራ አያምርበትም ብለዋል፡፡ፕሬዝዳንት ትራምፕ የአዉሮፓ ሀገራት ኢራን መረን አልባ አካሄዷን እንድታስተካክል ማድረግ ካልቻሉ አሜሪካ በኢራን ላይ ሌሎች ተጨማሪ ማዕቀቦችን ልትጥል እንደምትችል አስጠንቅቀዋል።የ2015ቱን ስምምነት የፈረሙት ቀሪዎቹ ሀገራት በአንፃሩ ከትራምፕ በተቃራኒ ሆነዉ ኢራንን ከኒዉክለር ፕሮግራሟ ለማሰናከል ሌላ የተሻለ አማራጭ ባለመኖሩ አሜሪካ በስምምነቱ እንድትቆይ ትራምፕን ለማሳመን በጥረት ላይ ይገኛሉ።ትራምፕ ግን ኢራን የኒዉክለር ፕሮግራሟን ዳግም የምትገፋበት ከሆነ ከቀድሞዉ የባሰ ከባድ ችግር ዉስጥ እንምትገባ ማወቅ ይኖርባታል ሲሉ ማስጠንቀቂያ አዘል መልዕክታቸዉን አስተላልፈዋል።የ2015ቱን ስምምነት ከፈረሙት ሀገራት በተሻለ ለፕሬዝዳንት ትራምፕ ቅርበት ያላቸዉ የፈረንሳዩ አቻቸዉ ኢማኑኤል ማክሮንም ትራምፕ ስምምነቱን ለመቀየር የያዙትን ሀሳብ ሙሉ ለሙሉ ባይደግፉትም ስምምነቱን ለማሻሻል ግን የሳቸዉም ፍላጎት መሆኑን ለትራምፕ ገልጸዉላቸዋል ነው የተባለው፡፡ፕሬዝዳንት ማክሮን ከትራምፕ ጋር ዉይይት ካደረጉ በኋላ ቀጣይ የሚሻሻለዉ ስምምነት አራት መሰረታዊ ጉዳዮችን ማካተት ይገባዋል ብለዋል።ኢራን እስከ 2025 ድረስ ምንም አይነት የኒዉክለር እንቅስቃሴ እንዳታካሂድ፤ ከእንቅስቃሴው መገታቷን የሚያረጋግጥና ድንጋጌ፣ ብሎም ሀገሪቱ ከኒዉክለር ማበልፀግም ሆነ ባሊስቲክ ሚሳኤሎች ከማስወንጨፍ ተግባሯ እንድትታቀብ እና በመካከለኛዉ ምስራቅ ባሉ ግጭቶች ዉስጥ ኢራን ያላትን ሚና መወሰን የሚያስችሉ ድንጋጌዎች በአዲሱ ስምምነት ሊካተቱ የሚገባቸዉ ጉዳዮች እንደሆኑ ፕሬዝዳንት ማክሮን አስገንዝበዋል።ሆኖም የፕሬዝዳንት ትራምፕና የማክሮን ዉይይት ይፋ ከሆነ በኋላ የኢራኑ ፕሬዝዳንት ሀሰን ሩሃኒ ሲናገሩ አሜሪካ ከአዉሮፓዊያን ሀገራት ጋር በመሆን በ2015ቱ ስምምነት ላይ ዉሳኔ ለማስተላለፍ እንደምትፈልግ መግለጿን ጠቁመው ትራምፕ በሰባት ሀገራት መካከል የተደረገን ስምምነት ለመሻር የተነሱት በየትኛዉ መብታቸዉ ነዉ ሲሉ ለመሳለቅ ሞክረዋል።ሩሃኒ አክለዉም ፕሬዝዳንት ትራምፕ ኢራን የኒዉክለር ፕሮግራሟን የምትቀጥልበት ከሆነ ከባድ ማዕቀብ እንጥላለን ማለታቸዉ ባዶ ፉከራና ማስፈራሪያ ነዉ ብለዉታል።አሁን ላይ የኒዉክለር ፕሮግራማቸዉ ጥሩ ደረጃ ላይ እንደሚገኝ የገለፁት ፕሬዝዳንት ሩሃኒ የአሁኑ አካሄዳቸዉ ግን ሰላማዊ በመሆኑ ከቀድሞዉ የተለየ እንደሚሆን ተናግረዋል።የአዉሮፓ ህብረት የዉጭ ጉዳይ ፖሊሲ ኃላፊዋ ፌዴሪካ ሞጌሪኒም የ2015ቱ ኒዉክለር ስምምነት ተግባራዊ እየሆነ እንደሚገኝ ገልጸዋል።የሩስያዉ ፕሬዝዳንት ቃል አቀባይ ዲሚትሪ ፔስኮቭ በበኩላቸዉ በኢራን የኒዉክለር ስምምነት ዙሪያ ከአሁኑ ስምምነት የተሻለ አማራጭ ባለመኖሩ ሞስኮ የ2015ቱ ስምምነት እንዲቀጥል ፍላጎቷ መሆኑን መግለጻቸውን ቢቢሲ በዘገባው አመላክቷል። 